
<צו הכניסה לישראל (פטור מאשרה) (תיקון), התשע"ה-2014 –  מולדובה>
<היו"ר חמד עמאר:>
בוקר טוב לכולם. אני מתכבד לפתוח את הישיבה השנייה היום של ועדת הפנים והגנת הסביבה בנושא צו הכניסה לישראל (פטור מאשרה) (תיקון), התשע"ה-2014.
חוק הכניסה לישראל קובע כי שר הפנים רשאי לפטור בצו אזרחי מדינות מסוימות מהוראות החוק, לאחר התייעצות עם ועדת הפנים והגנת הסביבה של הכנסת. בהתאם לכך החליט שר הפנים במהלך השנים לפטור בעלי דרכונים משורה של מדינות מן הצורך בקבלת אשרת מעבר, או אשרת ביקור, לתקופה של עד 3 חודשים, כפי שמפורט בצו הכניסה לישראל (פטור מאשרה), התשל"ד-1974. 

הדיון שלפנינו עוסק בבקשת שר הפנים להתייעץ עם הוועדה בעניין הענקת פטור כאמור לבעלי דרכון של מולדובה. 

אני מבין כי מדובר למעשה בהסכם לפטור הדדי, כך שגם אזרחים ישראלים יוכלו להיכנס למולדובה ללא צורך באשרה. 

אבקש מנציגי משרד הפנים להציג את הבקשה – מה הצורך בפטור כאמור, מה הנתונים שיש בידכם לעניין מספר התיירים ממולדובה שנכנסים לישראל והאם יש סכנה בהענקת פטור מאשרת כניסה. 

<מיכל יוספוב:>
בוקר טוב לכולם. אני ראש תחום ביקורת גבולות ברשות האוכלוסין, ההגירה ומעברי הגבול. 

שר הפנים נתן את אישורו העקרוני למשרד החוץ להתחיל במשא ומתן עם ממשלת מולדובה לגבי הסכם פטור מאשרות כניסה. השר בדק את כל הנתונים שהיו בידו מכל המשרדים ובסוף החליט לתת את האישור הזה. 

מבחינת הגירה – אנחנו לא רואים פה שום מניעה לא לאשר את ההסכם כי אחוז השב"חים ממולדובה שנמצאים בארץ מ-2009 ועד 2014 עומד על 5%. 

<תומר רוזנר:>
כמה זה ביחס למדינות אחרות?

<מיכל יוספוב:>
זה בערך הממוצע כמו מדינות אחרות. 

<דוד אזולאי:>
כשאת אומרת 5%, בכמה אנשים מדובר?

<מיכל יוספוב:>
מ-2009 ועד ספטמבר 2014 נכנסו לארץ ממולדובה 25,646 תיירים ונשארו בארץ 1,261 אנשים. 

<היו"ר חמד עמאר:>
נשארו כאן בתור מה?

<מיכל יוספוב:>
כשוהים בלתי חוקיים.

<דוד אזולאי:>
מה הם עושים פה?

<מיכל יוספוב:>
לא מצליחים לאתר אותם ולהרחיק אותם. 

<דוד אזולאי:>
אז מה עושים איתם עכשיו, אלה שאין להם אשרה? הם יקבלו פרס? גם לא ישלמו עבור הוויזה?

<מיכל יוספוב:>
אלה שאין להם אשרה, אלה שנמצאים בארץ כשוהים בלתי חוקיים, במידה ויחידת האכיפה שלנו תיתקל בהם נוציא נגדם צו הרחקה, וצו הרחקה משמעותו שהאדם לא יכול להיכנס לארץ במשך 10 שנים. 

<אורלי שמואל:>
זה לא משנה את הסטטוס שלהם כשוהים בלתי חוקיים. כאן מדובר לגבי תיירים עתידיים. 

<דוד אזולאי:>
אתם בכלל מחפשים אותם?

<מיכל יוספוב:>
בין היתר. יחידת האכיפה כרגע מתעסקת בשני נושאים, כאשר הראשון הוא המסתננים והשני הוא השוהים הבלתי חוקיים. 

<היו"ר חמד עמאר:>
ידוע לכם מה הם עושים כאן בארץ? הם עובדים או נמצאים אצל הקרובים שלהם? מה הם עושים כאן?

<מיכל יוספוב:>
אין לנו מושג מה הם עושים כאן, אבל סביר להניח שאם אדם נמצא פה מ-2009 אז הוא עובד. 

<היו"ר חמד עמאר:>
כמה אנשים נשארו מאז 2009?

<מיכל יוספוב:>
ב-2009 נכנסו 2,900 איש ונשארו 132 איש. זה משהו כמו 4.5%. אבל יש סבירות גבוהה שאם הם נמצאים פה אז כנראה הם עובדים פה. אם מישהו נמצא אצל קרובי משפחה – אין לנו את הנתונים הללו. 

<דוד אזולאי:>
5 שנים – הם בטח עובדים פה, בטח כבר הקימו כאן משפחה. 

<מיכל יוספוב:>
ביניהם? יכול להיות.

<דוד אזולאי:>
מאיפה אני יודע. אין לך שליטה עליהם. 

<תומר רוזנר:>
שאלה נוספת שמתעוררת, כפי שחברי הכנסת צריכים להבין, האשרה בעצם היא אמצעי פיקוח נוסף של המדינה, שכאשר היא מוותרת עליו היא מקלה באמצעי הפיקוח שהיא עצמה בוחרת בהם. צריך להביא בחשבון שככל שהפיקוח חלש יותר אפשרות השהייה הבלתי חוקית וחוסר הפיקוח רבה יותר.

נקודה נוספת שצריך לתת עליה את הדעת בהקשר הספציפי של המדינה המדוברת היא נושא הסחר בבני אדם. המדינה הזאת מופיעה ברשימות של משרד החוץ האמריקאי וברשימות אחרות כמדינה שיש איתה בעיה בנושא של סחר בבני אדם. אחד האמצעים למניעה ולפיקוח על נושא הסחר בבני אדם הוא אמצעי האשרות. חשוב שחברי הכנסת יידעו מה עמדת הממשלה בעניין הזה וגם יתנו דעתם לנושא. 

<דוד אזולאי:>
אדוני היושב-ראש, אני מבקש להציע הצעה לעניין הזה, ואני בהחלט לוקח לתשומת לבי את הערתו של היועץ המשפטי של הוועדה. אנחנו עלולים פה לראות תופעה, אם עד עכשיו מדובר ב-5% אז סביר להניח שהשיעור הזה ילך ויגדל. לכן אני מציע שבתוך שנה – אלא אם כן היועץ המשפטי של הוועדה יחשוב אחרת, אשמח לשמוע – הוועדה תקבל דיווח כמה נכנסו ממולדובה לארץ וכמה נשארו כאן באופן בלתי חוקי. 
<היו"ר חמד עמאר:>
העלינו את הנושא גם כאשר אתה היית יושב-ראש הוועדה ונערך כאן דיון על פטור מאשרות לתושבי אוקראינה. באותו דיון כמה מחברי הכנסת הביעו התנגדות לבקשה. אנחנו רואים שזה עבד ותיירים רבים מגיעים מאוקראינה וזה עזר לכלכלה של מדינת ישראל. 

<דוד אזולאי:>
אין בעיה, אני מברך. 

<היו"ר חמד עמאר:>
לכן אני חושב כאן שטוב שאנחנו נקבל דיווח. 

<דוד אזולאי:>
אני מכבד את העובדה שיבואו תיירים, וזה בסדר, אבל שלא יישארו פה כי אחר-כך יש לנו צרות צרורות איתם, אתה  יודע את זה. 

<היו"ר חמד עמאר:>
נכון, אנחנו לא רוצים שיישארו כאן. אנחנו רוצים שיגיעו כתיירים, יבלו, ייהנו אצלנו בארץ ויחזרו למדינות שלהם. 

נציג משרד החוץ, אתה רוצה להוסיף דבר מה?

<יעקב ליבנה:>
צהרים טובים. אני מנהל מחלקת אירו-אסיה במשרד החוץ.
כפי שנאמר כאן בצדק, הניסיון שיש לנו בעקבות ביטול ויזות עם רוסיה ואוקראינה הוא בסך הכול ניסיון מאוד-מאוד חיובי, גם מבחינת תיירות, גם מבחינה כלכלית. אנחנו רואים בפירוש פריחה עם המדינות האלה, שבסך הכול האוכלוסייה שם במאפיינים שלה דומה מאוד למאפיינים של מולדובה. לכן באמת אחרי הרבה מאוד דיונים ואחרי הרבה נתונים שהגיעו זו היתה גם ההמלצה של משרד החוץ.

צריך להוסיף פה על התועלת המדינית החשובה מאוד שיש בחתימה על הסכם מן הסוג הזה, ועל הנזק המדיני שיהיה אם הסכם כזה לא ייחתם. לכן ההמלצה שלנו היא באמת המלצה חיובית, בהמשך לתהליך המאוד מקצועי שנעשה. 

<דוד אזולאי:>
אין לנו בעיה, אנחנו מבינים את חשיבות העניין, זה ברור לכולנו וכל הסבר יהיה מיותר. הנושא החשוב פה, שהיום עם הבקרה הקיימת אנחנו שומעים על 5% שוהים בלתי חוקיים וכאשר לא יהיו ויזות סביר להניח שהמספר הזה ילך ויגדל. פה אני מבקש שתהיה איזו בקרה בכך שהוועדה תקבל דוח, לפחות תוך שנה, כמה נכנסים, כמה יוצאים וכמה הם שוהים בלתי חוקיים. זה ייתן לנו איזו אינדיקציה לגבי ההמשך.

<היו"ר חמד עמאר:>
את זה נבקש בסיכום אחרי שנאשר את הצו. נמצא פה נציג משרד המשפטים?

<אורן דוד:>
אני ממשרד החוץ. אני מבקש להוסיף עוד דבר מה. אני רוצה להזכיר פה, להפנות את תשומת לב הנוכחים לכך שבעצם מולדובה היא המדינה היחידה במרחב הזה שהאיחוד האירופי פטר אותה מאשרות. החל מ-28 באפריל אזרחי מולדובה יכולים לבקר ברוב מדינות האיחוד האירופי וכן בשווייץ, נורבגיה וליכטנשטיין בלי אשרות, לשהות עד 3 חודשים בביקורים בלי אשרות. 

<היו"ר חמד עמאר:>
תודה. מישהו מחברי הכנסת רוצה להוסיף דבר מה? בבקשה. 

<בועז טופורובסקי:>
אדוני היושב-ראש, אני יושב-ראש אגודת הידידות הבין-פרלמנטרית ישראל-מולדובה וכמובן אני קורא לחברי הכנסת לתמוך בהצעה הזו. זה תהליך שכבר זמן רב מנסים לקדם בין הממשלות. גם שרת החוץ של מולדובה, שהיא מספר שתיים בממשלת מולדובה, היתה כאן לא מזמן ונפגשנו איתה. הנושא הזה הוא חלק משיתוף פעולה רחב היקף שיש בין מדינת ישראל לבין מולדובה. בהחלט אני חושב שיש מקום לאשר את זה, במיוחד אחרי שזה עבר את כל המסננות של משרד הפנים ומשרד החוץ. 

<היו"ר חמד עמאר:>
לפני שנה הייתי כאן בדיון כאשר הוחלט לפטור את אזרחי רוסיה ואוקראינה מן הצורך באשרה. אנחנו רואים את התוצאות החיוביות בעקבות כך. גם אז הביעו כמה מחברי הכנסת חשש ואנחנו רואים שזה דווקא להיפך, מקדם את הכלכלה של מדינת ישראל, עוזר, מקדם גם את הקשרים בינינו ובין שתי המדינות. אני מקווה שאנחנו נאשר גם את הצו הנוכחי. 

אני מבקש מנציגת משרד הפנים לקרוא את הצו. 

<אורלי שמואל:>
צו הכניסה לישראל (פטור מאשרה) (תיקון), התשע"ה-2014
"בתוקף סמכותי לפי סעיף 17(ב) לחוק הכניסה לישראל, התשי"ב-1952, ולאחר התייעצות עם ועדת הפנים והגנת הסביבה של הכנסת, אני מצווה לאמור:
בתוספת לצו הכניסה לישראל (פטור מאשרה), התשל"ד-1974, אחרי "מאוריציוס" יבוא "מולדובה"." 

<היו"ר חמד עמאר:>
תודה. אני מעמיד את זה להצבעה. 

<תומר רוזנר:>
ההצבעה היא על התייעצות. אנחנו לא מאשרים אלא אנחנו נותנים עצה לשר הפנים. 

<היו"ר חמד עמאר:>
מי בעד לתת עצה לשר הפנים? מי נגד?

הצבעה

בעד – 3
נגד – אין 

נמנעים – אין

ההצעה להמליץ לשר הפנים לאשר את צו הכניסה לישראל (פטור מאשרה) (תיקון), התשע"ה-2014, נתקבלה.  

<היו"ר חמד עמאר:>
אנחנו נותנים עצה לשר הפנים לאשר את הצו. 

<יפעת קריב:>
קודם צריך לדעת מי הוא שר הפנים לפני שממליצים בפניו. 

<תומר רוזנר:>
כרגע שר הפנים הוא גדעון סער. 

<היו"ר חמד עמאר:>
כאשר הוא יחדל מתפקידו יחליף אותו בתפקיד ראש הממשלה. ממלא מקום שר הפנים כאשר שר מתפטר הוא ראש הממשלה, אז ראש הממשלה יהיה שר הפנים עד שיתמנה שר פנים חדש. 

תודה רבה. הישיבה נעולה. 

<הישיבה ננעלה בשעה 11:45.>
